Spanning buite hof waar Ermelo-boer verskyn‘n Skare het buite die hof betoog terwyl Louis Grobler se borgtogaansoek aan die gang was. (Foto: Anja van der Merwe) ’n Hoë polisieteenwoordigheid het Vrydag buite die landdroshof op Ermelo in Mpumalanga geheers waar Louis Grobler, ŉ boer van die omgewing, vir die derde keer vandeesweek verskyn het. ’n Groep betogers – party in EFF-drag geklee – het Vrydag vroegoggend na die hof opgeruk waar Grobler (41) se aansoek om borgtog voortgesit is. Die rassespanning het hoog geloop. “Amandla!” het betogers geskree terwyl hulle hul vuiste in die lug gebal het. “Ons verwag maar die ergste vandag. Daar is al die afgelope week spanning onder lede van die gemeenskap,” het ’n polisiebeampte aan Maroela Media gesê. Die betogings was egter nie gewelddadig van aard nie en het ook nie handuit geruk nie. Grobler staan tereg op twee aanklagte van poging tot moord en een van aanranding met die doel om ernstig te beseer. Hy word ook daarvan beskuldig dat hy ’n derde kind aangerand het. Grobler word daarvan beskuldig dat hy Vrydag (15 Julie) twee kinders op sy plaas buite Ermelo raakgery het. Sy regsverteenwoordiger, Mario Jungbluth, het Vrydag in die hof aangevoer dat dit ’n ongeluk was en dat Grobler nie met opset die kinders beseer het nie. Louis Grobler in die hof in Ermelo. (Foto: Anja van der Merwe) Volgens Jungbluth het Grobler ook die polisie en ambulans ná die voorval ontbied en nie van die toneel gevlug nie. “Dit is mos nie die aksies van ’n man wat kinders met opset wou beseer nie,” het Jungbluth aangevoer. Tydens Grobler se borgaansoek het Jungbluth die hof daarop gewys dat Grobler nie enige vorige veroordelings het of ’n vlugrisiko inhou nie. “Die beskuldigde se hele lewe is op die plaas, wat hy 22 jaar gelede by sy pa oorgeneem het.” Jungbluth het ook daarop gewys dat Grobler ’n vrou en kinders het om te versorg en ook werk skep vir sy plaaswerkers en sodoende tot die land se ekonomie bydra. Die staatsaanklaer het op haar beurt gevra dat die borgtog nie toegestaan moet word nie omdat dit ernstige oortredings is waarvan Grobler aangekla word. Sy het ook genoem dat dit nie in die belang van die gemeenskap sal wees indien Grobler vry rondloop nie. “Dit sal die gemeenskap verontwaardig en net verdere onrus veroorsaak,” het die staatsaanklaer aangevoer. “Hoe kan die man wat verantwoordelik is vir die kinders se beserings terugkeer na die plaas waar dié kinders se families ook woon?” Volgens die aanklaer ontvang die kinders tans sielkundige berading. Landdros Thibede Motsepe sal na verwagting Dinsdag uitspraak oor die borgtogaansoek lewer. Maroela Media het vroeër berig Grobler, wat gereeld skade ly weens diefstal op sy plaas, het die dag glo ondersoek ingestel toe hy mense in sy mielielande gewaar het. Twee kinders het toe glo uit die mielielande reg voor Grobler se bakkie ingehardloop. Die bakkie het albei kinders getref en een van hulle se been is gebreek. Luidens ŉ verslag deur ŉ onafhanklike ondersoeker het Grobler se bakkie op los mielieblare gegly en kon hy daarom nie betyds stop nie. ‘Edel van inbors’ Thapelo Mofokeng, een van Grobler se vriende. (Foto: Anja van der Merwe) Van Grobler se familielede en een van sy beste vriende, Thapelo Mofokeng, het Vrydag die hofsaak bygewoon. Mofokeng en Grobler is sedert 2017 vriende. Volgens hom is Grobler edel van inbors en een van die eerlikste mense wat hy ken. “Hy is saggeaard en goedhartig. Ek het hom nog nooit kwaad gesien nie. Enigiemand wat hom ken, insluitend sy plaaswerkers, sal jou dieselfde vertel,” sê Mofokeng. Volgens Mofokeng hoop hy en die familie dat borgtog in die belang van geregtigheid toegestaan sal word. “Sy hele familie word negatief hierdeur beïnvloed. Sy vrou word veral geteiken. Sy kinders is nog klein en ek dink hulle weet nie eintlik wat aangaan nie.” Mofokeng het van Grobler verneem dat van sy gewasse ná die voorval afgebrand is. Vusi Shongwe, die LUR vir gemeenskapsveiligheid in Mpumalanga, het Vrydag by die hof gesê hy wil vrede tussen plaasbewoners, -werkers en boere bewerkstellig. “As daar samewerking en harmonie tussen hulle is, is daar veiligheid,” het Shongwe gesê. Shongwe het gesê hy hoop geregtigheid sal geskied.